สั่งหั่นสลากค้ารายย่อยเหลือ5เล่ม
กองสลาก หั่นโควตารายย่อยในโครงการสั่งซื้อล่วงหน้า เหลือรายละ 5 เล่ม ตั้งแต่รอบวันที่ 18 พ.ย.นี้เป็นต้นไป
17 พ.ย. 2558

กองสลาก หั่นโควตารายย่อยในโครงการสั่งซื้อล่วงหน้า เหลือรายละ 5 เล่ม ตั้งแต่รอบวันที่ 18 พ.ย.นี้เป็นต้นไป 
พล.ต.ฉลองรัฐ นาคอาทิตย์ ผู้อำนวยการสำนักงานสลากกินแบ่งรัฐบาล เปิดเผยว่า คณะกรรมการสลากฯ ได้เห็นชอบลดจำนวนเล่มในการซื้อ-จองสลากล่วงหน้า เหลือ 5 เล่ม จากเดิม 15 เล่ม ตั้งแต่รอบวันที่ 18 พ.ย.นี้เป็นต้นไป เพื่อกระจายลอตเตอรี่ให้ผู้ค้ารายย่อยได้ 5 หมื่นราย จากผู้ลงทะเบียน 1.03 แสนราย
ทั้งนี้ ในวันที่ 18 พ.ย.นี้ จะมีสลากเปิดให้ซื้อสำหรับออกรางวัลงวดวันที่ 1 ธ.ค. 2558 ประมาณ 1.9 หมื่นเล่ม และเป็นสลากสำหรับการจองล่วงหน้า ออกรางวัลงวดวันที่ 16 ธ.ค. ประมาณ 26 ล้านฉบับ หรือ 13 ล้านคู่ และคาดว่าจะมีสลากเพิ่มอีก ทำให้มีสลากให้ประชาชนผ่านการสั่งจองลอตเตอรี่ล่วงหน้าของงวดวันที่ 16 ธ.ค. กว่า 41.8 ล้านฉบับ หรือ 20.9 ล้านคู่
อย่างไรก็ตาม เชื่อว่าเมื่อรายย่อยสั่งซื้อ-จอง สลากล่วงหน้าได้มากขึ้น จะลดปัญหาการหาซื้อลอตเตอรี่จากยี่ปั๊วมาจำหน่าย และทำให้ราคาขายส่งปรับลดลงไปด้วย ขณะที่เจ้าหน้าที่สำนักงานสลากฯ และตำรวจ ร่วมกันกวดขันมากขึ้น เพื่อป้องกันขายสลากเกินราคา